Benke László

*Jók a fák is*

Jók a fák a téren,

tarkállnak, színeznek,

holnap ilyenkorra

meztelenek lesznek.

Jó a gyerekeknek

megőszülni szépen,

nem kell elvérezni

kihalt játszótéren.

Jó a pénzeseknek,

jó a gyilkosoknak, –

kit zavar e földön,

ölnek-e vagy lopnak?

Nekem is nagyon jó

gyönge violámmal

melankóliázni

házunk ablakában.

Az talán a legjobb,

munka nélkül lenni,

aranyos napfényben

leveleket szedni,

s nem is gondolni rá,

míg gyűlik a levél,

lesz-e holnap munka,

lesz-e holnap kenyér.

*Városi akác sóhaja*

Ki vagyok én, Uram,

hol hagytam a nyelvem?

Isten kötényéből,

boldog asszonyfáról

milyen szél hozott el,

miért ide estem?

Beton-börtönömbe,

mérges füstbe, gázba,

hogy kerültem ide

magvait zörgető,

tüskéit tördelő

városi akácnak?

Hol lehetnék ember?

Hogy mehetnék vissza?

Zaboskerti erdő

és a Malomárok

befogadná-e még

földön kívülijét

széna illatába,

akár berekfának!